SL Uradni list Evropske unije C 66/24

Dvanajsto poročilo o napredku pri izvajanju Strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom (2011/II)

2012/C 66/04

I. UVOD

V dvanajstem poročilu o napredku pri izvajanju strategije SALW so zajete dejavnosti EU iz druge polovice 2011. Poročilo je pripravil Oddelek ESZD za področje neširjenja orožja in razoroževanje v sodelovanju z drugimi zadevnimi službami ESZD in Evropske komisije. EU je v obravnavanem obdobju še naprej spodbujala obravnavo vprašanja osebnega in lahkega orožja (SALW) v vseh večstranskih forumih in v svojem političnem dialogu s tretjimi državami v okviru ustreznih mednarodnih instrumentov, kot je akcijski program ZN za preprečevanje, zatiranje in odpravo nezakonite trgovine z osebnim orožjem. V zadnjih šestih mesecih je EU nadaljevala izvajanje več projektov, povezanih s preprečevanjem nedovoljene trgovine in čezmernega kopičenja SALW, ter začela pripravljati nove pobude, ki jih bo nadalje razvijala v naslednjih mesecih.

II. IZVAJANJE AKCIJSKEGA NAČRTA, OPREDELJENEGA V STRATEGIJI EU O SALW

II.1 Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW ter pripadajočega streliva

(a) Izvajanje akcijskega programa ZN za preprečevanje, zatiranje in odpravo nezakonite trgovine z osebnim in lahkim orožjem, sprejetega leta 2001

EU je še naprej podpirala izvajanje akcijskega programa ZN za preprečevanje, zatiranje in odpravo nezakonite trgovine z osebnim in lahkim orožjem (APZN). Vse države članice EU so predlagale in podprle resolucijo Generalne skupščine ZN o nedovoljeni trgovini z osebnim in lahkim orožjem v vseh oblikah, s katero je bil vzpostavljen okvir za prihodnjo revizijsko konferenco akcijskega programa ZN (27. avgust–7. september 2012).

Oktobra in decembra 2011 je EU sodelovala v neformalnih posvetovanjih pri pripravi revizijske konference o izvajanju APZN. Predsedujoča pripravljalnemu odboru te konference (19. do 23. marec 2012) je predstavila svoje predloge za pripravo dnevnega reda konference in predlagala osem tem kot morebitne vsebinske poudarke konference. EU je začela usklajevati svoje stališče o teh vprašanjih v okviru priprav na naslednji krog neformalnih posvetovanj pripravljalnega odbora januarja 2012.

Julija 2011 je EU sprejela novi sklep Sveta v podporo dejavnostim Urada ZN za razorožitev pri izvajanju akcijskega programa ZN, projekt je začela formalno izvajati decembra 2011. Cilj sklepa Sveta je spodbujati regionalno izvajanje APZN, mednarodnega instrumenta za označevanje in izsleditev orožja (ITI) ter tehničnih smernic ZN za upravljanje zalog streliva, vključuje pa med drugim naslednje dejavnosti:

— regionalno usposabljanje vodij usposabljanja na področju ITI za države Zahodne Afrike ter vzpostavitev uradov za označevanje in zagotavljanje strokovnega znanja v državah v regiji, kjer primanjkuje takšne opreme;

— podporo dokončnemu oblikovanju in izvajanju tehničnih smernic ZN za upravljanje zalog streliva, zlasti na območju Velikih jezer in v Latinski Ameriki;

— regionalne seminarje o napredku pri izvajanju akcijskega programa ZN na regionalni ravni.

(b) Sporazum o trgovini z orožjem

Proces sprejemanja sporazuma o trgovini z orožjem (STO) je bil še naprej ena od prednostnih nalog za EU, ki je dejavno sodelovala na četrtem zasedanju pripravljalnega odbora STO (New York, 11. do 15. julij 2011), na katerem je večina držav članic ZN pokazala veliko pripravljenost za sodelovanje, potekala pa je tudi obširna razprava o mehanizmu za izvajanje in končnih določbah STO. Vse države članice EU so glasovale za sklep GS ZN o sporazumu o trgovini z orožjem, s katerim je bilo trajanje zadnje seje pripravljalnega odbora podaljšano na pet dni (13. do 17. februar 2012), odbor pa je bil pooblaščen za zaključek razprave o vsebinskih vprašanjih in odločitev o vseh pomembnih postopkovnih vprašanjih.

EU je še naprej usklajevala svoje pogajalsko izhodišče za zadnjo sejo pripravljalnega odbora februarja 2012 in konferenco ZN julija 2012. Da bi pridobila široko podporo za STO, se je posvetovala s tretjimi državami.

Izvajanje Sklepa Sveta 2010/336/SZVP o spodbujanju procesa sprejemanja sporazuma o trgovini z orožjem v tretjih državah se je nadaljevalo tudi v drugi polovici leta 2011. Izvajanje sklepa Sveta je bilo zaupano Inštitutu Združenih narodov za raziskave na področju razoroževanja (UNIDIR). Ob robu zasedanja pripravljalnega odbora STO julija 2011 in prvega odbora GS ZN oktobra 2011 so bili predstavljeni prehodni rezultati prvih štirih dogodkov za ozaveščanje, organiziranih v sklopu izvajanja sklepa Sveta. V okviru njegovega izvajanja so bili različni raziskovalni instituti zadolženi za pripravo raziskovalnih poročil o preglednosti, področju uporabe STO, vključevanju streliva in prenosu tehnologije.

(c) Izvajanje protokola o nedovoljeni proizvodnji strelnega orožja ter trgovini z njim, ki dopolnjuje Konvencijo Združenih narodov proti mednarodnemu organiziranemu kriminalu

V okviru instrumenta za stabilnost je EU z (določeno) zamudo začela izvajati nov projekt za preprečevanje in zatiranje nedovoljene mednarodne trgovine s strelnim orožjem s spodbujanjem ratifikacije in izvajanja Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranemu kriminalu. Del projekta bodo tudi dejavnosti za razvoj zmogljivosti v podporo organom pregona in organizacijam civilne družbe v Latinski Ameriki, na Karibih in v Zahodni Afriki. Projekt izvaja Urad Združenih narodov za droge in kriminal (UNODC).

V okviru instrumenta za stabilnost EU zagotavlja tudi finančno pomoč Interpolu za razvoj podatkovne baze za zbiranje podatkov o izgubljenem/ukradenem orožju. Ta baza podatkov je instrument za odkrivanje in sledenje nezakonitega orožja in njegovega pretoka prek sistema Interpol I24/7.

Prva faza je usmerjena na iste regije kot projekt UNODC, cilj pa je zagotoviti boljšo regionalno in medregionalno izmenjavo informacij, pa tudi sinergije pri izboljševanju zmogljivosti. Dolgoročni cilj je povezati vseh 188 držav članic Interpola.

(d) Nadzor izvoza

V okviru Sklepa Sveta 2009/1012/SZVP o podpori dejavnostim EU za spodbujanje nadzora nad izvozom konvencionalnega orožja iz Skupnega stališča 2008/944/SZVP je bil 22. in 23. novembra 2011 v Kijevu organiziran regionalni seminar za spodbujanje nadzora izvoza orožja v vzhodnoevropskih in južnokavkaških državah (Armenija, Azerbajdžan, Belorusija, Gruzija, Moldavija in Ukrajina). V okviru študijskih obiskov v EU, ki jih sklep Sveta predvideva za nacionalne uradnike za nadzor izvoza iz držav kandidatk za članstvo v EU, je oktobra 2011 več črnogorskih in makedonskih uradnikov za nadzor izvoza obiskalo Portugalsko, novembra 2011 pa so hrvaški, črnogorski in makedonski uradniki obiskali Poljsko.

(e) Nedovoljena trgovina s SALW po zračni poti

V okviru Sklepa Sveta 2010/765/SZVP o delovanju EU za preprečevanje nedovoljene trgovine z osebnim in lahkim orožjem po zraku, katerega cilj je zboljšati orodja in metode mednarodnih in nacionalnih akterjev za učinkovito spremljanje in odkrivanje sumljivih zrakoplovov, ki se verjetno ukvarjajo z nedovoljeno trgovino z osebnim in lahkim orožjem, se je nadaljevalo izvajanje projekta Mednarodnega mirovnega raziskovalnega inštituta v Stockholmu (SIPRI). Dokončno je bila oblikovana programska oprema, vzpostavljene zbirke podatkov in pripravljen pregled nevarnosti, ki so jo povzročila podjetja in zrakoplovi, vpletena v destabilizirajoči prevoz SALW in vojaške opreme po zraku v zadnjih dvajsetih mesecih. Prvi seminar strokovnjakov bo v Kijevu marca 2012.

II.2 SALW v okviru političnega dialoga s tretjimi državami in z regionalnimi organizacijami, klavzule o SALW

(a) Vprašanja v zvezi z SALW so bila vključena na dnevni red številnih rednih političnih dialogov EU s tretjimi državami in obravnavana v sodelovanju z regionalnimi organizacijami. Na številnih sestankih na različnih ravneh, tj. notranji in s predstavniki iz Združenih držav, so potekale razprave o splošnem širjenju SALW, vključno z ročno prenosljivimi protiletalskimi obrambnimi sistemi (MANPADS), v Libiji; EU trenutno preučuje, kako bi lahko podprla sedanja prizadevanja na tem področju.

(b) V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, trenutno potekajo pogajanja z Avstralijo, Azerbajdžanom, Kanado, Malezijo in državami Mercosurja o vključitvi elementa SALW v njihove sporazume z EU.

II.3 Posebna projektna pomoč EU tretjim državam in regionalnim organizacijam

(a) Zahodni Balkan

I. EU je še naprej podpirala prizadevanja za demilitarizacijo na področju SALW, zlasti prek izvajanja Sklepa Sveta 2010/179/SZVP v podporo dejavnostim SEESAC na Zahodnem Balkanu, ki je bil sprejet marca 2010. Izvedenih je bilo več dejavnosti v zvezi z izboljšanjem ravnanja z zalogami streliva, označevanjem in sledenjem osebnega in lahkega orožja ter uničevanjem presežka v Bosni in Hercegovini, Hrvaški, Nekdanji jugoslovanski republiki Makedoniji, Črni gori in Srbiji. Skladišče streliva v Črni gori je bilo prenovljeno in predano v upravljanje ministrstvu za obrambo. Na Hrvaškem je bil nameščen varnostni in nadzorni sistem v osrednjem skladišču orožja in streliva, ki je v lasti notranjega ministrstva. Poleg tega sta Center Jugovzhodne in Vzhodne Evrope za izmenjavo informacij pri nadzoru SALW (SEESAC) in notranje ministrstvo Republike Hrvaške še naprej izvajala kampanjo zbiranja nezakonitega orožja v lasti državljanov. Dejavnosti v zvezi z označevanjem in sledenjem SALW so omogočile razvoj in izvajanje nacionalnega elektronskega sistema za registracijo orožja v Črni gori, v Nekdanji jugoslovanski republiki Makedoniji pa so takšen sistem nadgradili. In nazadnje, v Sarajevu je bil organiziran tritedenski regionalni tečaj usposabljanja upravljavcev skladišč, na katerem so bili obravnavani vsi vidiki upravljanja zalog SALW in streliva.

II. EU je tudi prek instrumenta za stabilnost še naprej podpirala program nadzora osebnega orožja v okviru UNDP v Bosni in Hercegovini, ki naj bi zmanjšal varnostna tveganja zaradi velikih zalog in nestabilnosti zastarelega streliva in razstreliva ter zagotovil institucionalno podporo nacionalnemu programu za nadzor osebnega orožja. Junija 2011 je bil ta program podaljšan za nadaljnjih šest mesecev, da bi izboljšali nacionalne zmogljivosti za upravljanje in nadzor SALW in čezmejni prevoz nevarnega blaga v skladu z zahtevami EU.

(b) Območje OVSE

EU je nadaljevala pripravo novega sklepa Sveta v podporo dejavnostim za zmanjšanje tveganja zaradi nezakonite trgovine in čezmernega kopičenja SALW na območju OVSE. Njegov cilj naj bi bil med drugim tudi zagotoviti večjo varnost skladišč zalog SALW v Belorusiji in Kirgistanu, uničevanje presežnega SALW v teh dveh državah, da bi preprečili morebitno nezakonito trgovanje z njim, in uvedba aplikacije za upravljanje zalog SALW, s katerim naj bi izboljšali upravljanje zalog, vodenje evidenc in sledljivost SALW v več državah OVSE.

(c) Afrika

EU je nadaljevala izvajanje projektov za okrepitev regionalnega sodelovanja na področju SALW v regionalnih gospodarskih skupnostih v Afriki, zlasti Gospodarski skupnosti zahodnoafriških držav, Vzhodnoafriški skupnosti in Gospodarski skupnosti srednjeafriških držav.

I. EU je v okviru instrumenta za stabilnost nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sicer prek Regionalnega centra za osebno in lahko orožje (RECSA), ki je v Nairobiju. Cilj tega projekta je podpreti strateško partnerstvo med Afriko in EU v boju proti nedovoljeni trgovini in čezmernemu kopičenju strelnega orožja in razstreliva. Po številnih posvetovanjih sta se pogodbenici v sredini leta 2011 dogovorili o več usklajenih regionalnih prednostnih nalogah v okviru tega projekta. Izvajanje projekta zdaj poteka hitreje in je namenjeno predvsem zadostitvi dolgoročnih potreb v zvezi z izboljšanjem zakonodajnih in institucionalnih zmogljivosti zadevnih držav. V pripravi je razširitev projekta, ki bo omogočila neprekinjeno nadaljevanje dela in poglobila čezmejne vidike boja proti nedovoljeni trgovini. Sporazum naj bi bil podpisan v sredini leta 2012.

II. EU trenutno podpira Gospodarsko skupnost zahodnoafriških držav (ECOWAS) prek tehnične podpore programu za nadzor osebnega orožja (ECOSAP) za sodelovanje med agencijami v Slonokoščeni obali, Maliju, Gvineji in Sierri Leone.

III. EU je še naprej podpirala Gospodarsko skupnost srednjeafriških držav (ECCAS) s tehničnim strokovnim znanjem za oblikovanje zmogljivosti ECCAS za mir in varnost, tudi na področju SALW.

IV. V okviru programa resolucije za preprečevanje in obvladovanje sporov (CPMR) se je nadaljevalo izvajanje programa SALW v podporo Vzhodnoafriški skupnosti prek izvajanja dejavnosti, katerih cilj je okrepitev regionalne zmogljivosti za preprečevanje trgovine z orožjem in njegovega širjenja v Vzhodni in Južni Afriki. Projekt je podprl proces sprejemanja politike Vzhodnoafriške skupnosti (EAC) glede SALW in protokola EAC za mir in varnost skupaj z vključenostjo AU in ZN v različne procese, kot je priprava in dokončno oblikovanje strategije Afriške unije za osebno in lahko orožje (AU SALW) in APSA (Afriške strukture za mir in varnost), o katerem so razpravljali strokovnjaki AU 26. septembra 2011 v Togu in ASPA (Afriška struktura za mir in varnost). Strategija naj bi bil sprejeta januarja 2012.

(d) Srednja Amerika

EU je še naprej izvajala projekt, financiran v okviru instrumenta za stabilnost in upravljan v okviru Srednjeameriškega programa za nadzor nad osebnim in lahkim orožjem (CASAC), ki je namenjen preprečevanju nedovoljene trgovine s strelnim orožjem in strelivom v Srednji Ameriki in sosednjih državah, vključno s Karibi. Prispevek projekta EU k pobudi CASAC je pozitivno vplival na vzpostavitev temeljev regionalne strukture in dolgoročne strategije za preprečevanje nedovoljene trgovine s strelnim orožjem v Srednji Ameriki tako na nacionalni kot tudi na regionalni ravni. EU je podaljšala podporo projektu do konca (leta) 2011 in trenutno pripravlja nadaljnje ukrepe v zvezi s to pobudo (CASAC II), proces institucionalizacije pa bo potreboval še dodatno podporo.